ΚΟΙΝΗ ΘΕΣΗ (ΕΚ) αριθ. 11/95 η οποία καθορίστηκε από το Συμβούλιο στις 2 Ιουνίου 1995 για τη θέσπιση απόφασης του Ευρωπαϊκού Κοινοβουλίου και του Συμβουλίου της . . . περί θεσπίσεως ενός κοινοτικού προγράμματος δράσης για την προαγωγή, πληροφόρηση, αγωγή και εκπαίδευση σε θέματα υγείας, εντός του πλαισίου δράσης στον τομέα της δημόσιας υγείας (1996-2000) (95/C 216/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 129,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

τη γνώμη της Επιτροπής των Περιφερειών (3),

αποφασίζοντας σύμφωνα με τη διαδικασία που προβλέπεται στο άρθρο 189 Β της συνθήκης (4),

Εκτιμώντας:

1. Ότι, σύμφωνα με το άρθρο 3 στοιχείο ξ) της συνθήκης, η δράση της Κοινότητας περιλαμβάνει επίσης τη συμβολή στην επίτευξη υψηλού επιπέδου προστασίας της υγείας 7 ότι το άρθρο 129 της συνθήκης προβλέπει ρητά μια κοινοτική αρμοδιότητα στον τομέα αυτό με την ενθάρρυνση της συνεργασίας μεταξύ των κρατών μελών και, εν ανάγκη, με την υποστήριξη της δράσης τους.

2. Ότι οι αναγκαίες δράσεις πρέπει να αναληφθούν στα πλαίσια της δράσης στον τομέα της δημόσιας υγείας που καθορίζεται από την Επιτροπή και να ληφθούν υπόψη, όπως ζήτησε το Συμβούλιο στο ψήφισμά του της 27ης Μαΐου 1993 (5), άλλες κοινοτικές δράσεις τις οποίες ανέλαβε η Κοινότητα στον τομέα της δημόσιας υγείας ή οι οποίες έχουν επιπτώσεις στη δημόσια υγεία.

3. Ότι το Συμβούλιο, στο ψήφισμά του της 2ας Ιουνίου 1994 (6), με το οποίο απαντά στην ανακοίνωση της Επιτροπής της 29ης Μαρτίου 1994 σχετικά με το πλαίσιο κοινοτικής δράσης στον τομέα της δημόσιας υγείας, συγκαταλέγει την προαγωγή της υγείας, και την εκπαίδευση και κατάρτιση στον τομέα της δημόσιας υγείας, μεταξύ των προτεραιοτήτων της κοινοτικής δράσης για τις οποίες η Επιτροπή καλείται να υποβάλει προτάσεις σχετικά με τις αναγκαίες δράσεις.

4. Ότι στο ψήφισμά τους της 23ης Νοεμβρίου 1988 για την εκπαίδευση στον τομέα της υγείας στα σχολεία (7), το Συμβούλιο και οι υπουργοί παιδείας συνερχόμενοι στα πλαίσια του Συμβουλίου, υπογράμμισαν ότι ορισμένες συνήθειες διατροφής, η ανεξέλεγκτη χρήση ορισμένων χημικών ουσιών και ορισμένων φαρμάκων, η χρήση ναρκωτικών, ο εθισμός του τσιγάρου, η ρύπανση του περιβάλλοντος έχουν δυσμενή επίδραση στην υγεία, λαμβάνοντας επίσης υπόψη τα προβλήματα ασφάλειας και πρόληψης των ατυχημάτων.

5. Ότι στο ψήφισμά τους της 3ης Δεκεμβρίου 1990 σχετικά με την κοινοτική δράση στον τομέα της διατροφής και της υγείας (8), το Συμβούλιο και οι αντιπρόσωποι των κυβερνήσεων των κρατών μελών, συνερχόμενοι στα πλαίσια του Συμβουλίου, υπογράμμισαν ότι η προώθηση καλών συνηθειών διατροφής είναι απαραίτητη για να μπορούν οι πολίτες να προβαίνουν στις απαιτούμενες επιλογές για μια διατροφή κατάλληλη και προσαρμοσμένη στις ατομικές ανάγκες.

6. Ότι στα συμπεράσματά τους της 13ης Νοεμβρίου 1992 (9), σε απάντηση στην ανακοίνωση της Επιτροπής προς το Συμβούλιο της 11ης Μαΐου 1992 για την αγωγή σε θέματα υγείας στα σχολεία (10), το Συμβούλιο και οι υπουργοί υγείας των κρατών μελών, συνερχόμενοι στα πλαίσια του Συμβουλίου, εντόπισαν το σχολείο ως ζωτικό χώρο για τη συστηματική ανάπτυξη υγιεινού τρόπου ζωής ο οποίος θα συμβάλει στη μείωση των ασθενειών και των ατυχημάτων. Θεώρησαν ότι υπάρχουν πολλοί άλλοι χώροι όπως το σπίτι, οι τοπικές κοινότητες, οι εστίες, ο χώρος εργασίας, τα νοσοκομεία, όπου η προαγωγή και η αγωγή σε θέματα υγείας διαδραματίζουν σημαντικό ρόλο και κάλεσαν την Επιτροπή να ενισχύσει τη συνεργασία των κρατών μελών με αποτελεσματικές ενέργειες προαγωγής της υγείας και της αγωγής σε θέματα υγείας στους διάφορους χώρους.

7. Ότι στο ψήφισμά του (11) για τη δημόσια υγεία, την προαγωγή της υγείας και την εκπαίδευση σε θέματα υγείας, το Ευρωπαϊκό Κοινοβούλιο διατύπωσε σειρά προτάσεων για κοινοτικές δράσεις πρόληψης των ατυχημάτων και των καρδιοαγγειακών νοσημάτων όπου επί του παρόντος δεν υπάρχουν κοινοτικά προγράμματα.

8. Ότι, με το ψήφισμά του της 2ας Ιουνίου 1994, σχετικά με τα καρδιοαγγειακά νοσήματα (12), το Συμβούλιο ζήτησε από την Επιτροπή να εξετάσει τις δράσεις ενθάρρυνσης για την πρόληψή τους και τη συνέχιση της μελέτης των παραγόντων κινδύνου των νοσημάτων αυτών.

9. Ότι τα αποτελέσματα της ολοκληρωμένης προσέγγισης που εγκρίθηκε στο κοινό σχέδιο της Παγκόσμιας Οργάνωσης της Υγείας, του Συμβουλίου της Ευρώπης και της Ευρωπαϊκής Κοινότητας που φέρει τον τίτλο «Ευρωπαϊκό δίκτυο σχολείων που προάγουν την υγεία» είναι ενθαρρυντικά υπό το πρίσμα των διαφόρων τρόπων προαγωγής της υγείας σε δεδομένους κύκλους.

10. Ότι έχει αναγνωρισθεί ότι διάφορες κοινωνικοοικονομικές προϋποθέσεις όπως η εξάπλωση των πόλεων, η στέγαση, η ανεργία και ο κοινωνικός αποκλεισμός πρέπει να ληφθούν υπόψη στο πλαίσιο της προαγωγής της υγείας, ιδίως για τους διαβιούντες σε μειονεκτικές περιοχές.

11. Ότι η εκπαίδευση και η πληροφόρηση στον τομέα της υγείας προβλέπονται ρητά στις διατάξεις της συνθήκης σχετικά με τη δημόσια υγεία και ότι συνιστούν προτεραιότητα της κοινοτικής δράσης στον τομέα της δημόσιας υγείας.

12. Ότι μια κοινοτική δράση για την υποστήριξη της προαγωγής της υγείας επιτρέπει, λόγω των διαστάσεων και των επιπτώσεών της, την καλύτερη υλοποίηση των προβλεπομένων στόχων.

13. Ότι είναι σκόπιμο να ενισχυθεί η συνεργασία με τις αρμόδιες διεθνείς οργανώσεις και τις τρίτες χώρες.

14. Ότι είναι σκόπιμο να προαχθεί πολυετές πρόγραμμα που θα ορίζει σαφώς τους στόχους της κοινοτικής δράσης και να γίνει επιλογή των δράσεων προτεραιότητας, όπως και των κατάλληλων μηχανισμών αξιολόγησης, για να προαχθεί η υγεία όλων των πολιτών της Κοινότητας.

15. Ότι το πρόγραμμα πρέπει να συμβάλει στην ευαισθητοποίηση όσον αφορά τους καθοριστικούς παράγοντες της υγείας και τους παράγοντες κινδύνου και να ενθαρρύνει την ανάπτυξη μιας ολοκληρωμένης προσέγγισης για την προαγωγή της υγείας.

16. Ότι, από επιχειρησιακή άποψη, είναι σκόπιμο να διασφαλισθούν και να αναπτυχθούν οι δραστηριότητες που άρχισαν κατά το παρελθόν όσον αφορά την καθιέρωση κοινοτικών δικτύων μη κυβερνητικών οργανώσεων καθώς και την κινητοποίηση όλων των παραγόντων της προαγωγής και της εκπαίδευσης στον τομέα της υγείας.

17. Ότι, ωστόσο, είναι σκόπιμο να αποφευχθούν ενδεχόμενες αλληλεπικαλύψεις με την ενθάρρυνση των ανταλλαγών εμπειριών και με την από κοινού ανάπτυξη μονάδων βασικής πληροφόρησης για το ευρύ κοινό, για την εκπαίδευση σε θέματα υγείας και για την κατάρτιση των εργαζομένων στον τομέα της υγείας.

18. Ότι οι στόχοι του παρόντος προγράμματος και των δράσεων για την υλοποίησή του αποτελούν μέρος των απαιτήσεων στον τομέα της προστασίας της υγείας που αναφέρεται στο άρθρο 129 παράγραφος 4 τρίτο εδάφιο της συνθήκης και αποτελούν, ως εκ τούτου, συστατικό μέρος των άλλων πολιτικών της Κοινότητας.

19. Ότι είναι σκόπιμο να ασχοληθεί η Επιτροπή με την εφαρμογή του προγράμματος σε στενή συνεργασία με τα κράτη μέλη 7 ότι είναι αναγκαίο να προβλεφθεί προς τούτο μια διαδικασία με την οποία θα διασφαλίζεται ότι τα κράτη μέλη συμμετέχουν πλήρως στην εφαρμογή αυτή.

20. Ότι στις 20 Δεκεμβρίου 1994 επετεύχθη συμφωνία για ένα modus vivendi μεταξύ του Ευρωπαϊκού Κοινοβουλίου, του Συμβουλίου και της Επιτροπής όσον αφορά τα μέτρα υλοποίησης των πράξεων που έχουν εκδοθεί με τη διαδικασία του άρθρου 189 Β της συνθήκης.

21. Ότι με την παρούσα απόφαση ορίζεται, για όλη τη διάρκεια του προγράμματος, συνολική χρηματοδότηση η οποία αποτελεί την κατ' εξοχή αναφορά, κατά την έννοια του σημείου 1 της δήλωσης του Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995, για την αρμόδια για τον προϋπολογισμό αρχή στα πλαίσια της ετήσιας διαδικασίας του προϋπολογισμού.

22. Ότι η διάρκεια του παρόντος προγράμματος πρέπει να είναι πενταετής για να δοθεί επαρκής χρόνος στις δράσεις που θα διεξαχθούν ώστε να επιτύχουν τους καθορισμένους στόχους.

23. Ότι για να επαυξηθεί το κύρος και η αποτελεσματικότης του προγράμματος απαιτείται συνεχής αξιολόγηση των αναλαμβανομένων δράσεων, ιδίως από πλευράς αποτελεσματικότητας και επίτευξης των στόχων, σε επίπεδο εθνικό και κοινοτικό, επιφέροντας τις τυχόν αναγκαίες προσαρμογές.

ΑΠΟΦΑΣΙΖΟΥΝ:

Άρθρο 1

Θέσπιση του προγράμματος

1. Θεσπίζεται κοινοτικό πρόγραμμα δράσης για την προαγωγή, πληροφόρηση, εκπαίδευση και κατάρτιση σε θέματα υγείας, εφεξής αποκαλούμενο «παρόν πρόγραμμα», για την περίοδο από 1ης Ιανουαρίου 1996 μέχρι 31 Δεκεμβρίου 2000 στο πλαίσιο της δράσης στον τομέα της δημόσιας υγείας.

2. Το πρόγραμμα έχει στόχο να συμβάλει στην εξασφάλιση υψηλού επιπέδου προστασίας της υγείας, περιλαμβάνει δε δράσεις οι οποίες αποσκοπούν:

- στο να προωθήσουν το στοιχείο «προαγωγή της υγείας» στα πλαίσια των πολιτικών υγείας των κρατών μελών, υποστηρίζοντας διάφορες ενέργειες συνεργασίας (ανταλλαγές εμπειριών, πρότυπα σχέδια, δίκτυα, κ.λπ.),

- στο να ενθαρρύνουν την υιοθέτηση υγειούς τρόπου διαβίωσης και συμπεριφοράς,

- στο να προωθήσουν τη γνώση των παραγόντων κινδύνου ή των παραγόντων που ευνοούν την υγεία,

- στο να αξιοποιήσουν διατομεακές και διεπιστημονικές προσεγγίσεις για την προώθηση της υγείας, συνεκτιμώντας τις διάφορες κοινωνικοοικονομικές και περιβαλλοντικές συνθήκες που είναι αναγκαίες για την ατομική και συλλογική υγεία, κυρίως προκειμένου για μειονεκτικές κοινωνικές ομάδες.

3. Οι εφαρμοστέες στο πλαίσιο του παρόντος προγράμματος δράσεις και οι επί μέρους στόχοι τους εκτίθενται στο παράρτημα του παρόντος, στα ακόλουθα κεφάλαια:

Α. Διαρθρώσεις και στρατηγικές για την προαγωγή της υγείας

Β. Ειδικές δράσεις πρόληψης και προαγωγής της υγείας

Γ. Πληροφόρηση σε θέματα υγείας

Δ. Εκπαίδευση σε θέματα υγείας

Ε. Επαγγελματική κατάρτιση στους τομείς της δημόσιας υγείας και προαγωγής της υγείας.

Άρθρο 2

Εφαρμογή

1. Η Επιτροπή διασφαλίζει, σε στενή συνεργασία με τα κράτη μέλη, την εφαρμογή δράσεων που εκτίθενται στο παράρτημα, σύμφωνα με το άρθρο 5.

2. Η Επιτροπή συνεργάζεται με ιδρύματα και οργανισμούς που ασχολούνται ενεργά με την προαγωγή, την πληροφόρηση, την κατάρτιση και την εκπαίδευση σε θέματα υγείας.

3. Τα κράτη μέλη καλούνται να λάβουν τα μέτρα που θεωρούν αναγκαία για τον συντονισμό και την εφαρμογή του προγράμματος σε εθνικό επίπεδο.

Άρθρο 3

Προϋπολογισμός

1. Η συνολική χρηματοδότηση που κρίνεται αναγκαία για την υλοποίηση του παρόντος προγράμματος για το διάστημα που αναφέρεται στο άρθρο 1 ανέρχεται σε 30 εκατομμύρια Ecu.

2. Οι ετήσιες πιστώσεις εγκρίνονται από την αρμόδια επί του προϋπολογισμού αρχή εντός των ορίων των δημοσιονομικών προοπτικών.

Άρθρο 4

Συνοχή και συμπληρωματικότητα

Η Επιτροπή και τα κράτη μέλη μεριμνούν για τη συνοχή και τη συμπληρωματικότητα των κοινοτικών δράσεων του παρόντος προγράμματος και των άλλων σχετικών κοινοτικών προγραμμάτων και πρωτοβουλιών, στα πλαίσια της δράσης στον τομέα της δημόσιας υγείας, καθώς και στους τομείς της εκπαίδευσης και επαγγελματικής κατάρτισης (προγράμματα SOCRATES και LEONARDO) και της έρευνας (BIOMED II), καθώς και της υγείας και της ασφάλειας στην εργασία.

Άρθρο 5

Επιτροπή

1. Η Ευρωπαϊκή Επιτροπή επικουρείται από επιτροπή, εφεξής ονομαζόμενη «επιτροπή», η οποία απαρτίζεται από δύο αντιπροσώπους τους οποίους διορίζει κάθε κράτος μέλος και προεδρεύεται από τον αντιπρόσωπο της Επιτροπής.

2. Ο αντιπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Τα μέτρα αυτά αφορούν:

α) τον εσωτερικό κανονισμό της επιτροπής 7

β) ετήσιο πρόγραμμα εργασιών στο οποίο περιγράφονται οι προτεραιότητες δράσης 7

γ) τις λεπτομέρειες, τα κριτήρια και τις διαδικασίες επιλογής των σχεδίων στο πλαίσιο του παρόντος προγράμματος, συμπεριλαμβανομένων και εκείνων που συνεπάγονται συνεργασία με διεθνείς οργανισμούς αρμόδιους στον τομέα της δημόσιας υγείας και συμμετοχή των χωρών που αναφέρονται στο άρθρο 6 παράγραφος 2 7

δ) τη διαδικασία αξιολόγησης 7

ε) τους τρόπους διάδοσης και μεταφοράς των αποτελεσμάτων 7

στ) τους τρόπους συνεργασίας με τα ιδρύματα και τους οργανισμούς που αναφέρονται στο άρθρο 2 παράγραφος 2.

Η Επιτροπή διατυπώνει τη γνώμη της για το σχέδιο μέτρων που αναφέρεται ανωτέρω, εντός προθεσμίας που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται από το άρθρο 148 παράγραφος 2 της συνθήκης για την έκδοση αποφάσεων τις οποίες καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή θεσπίζει μέτρα τα οποία εφαρμόζονται αμέσως. Εάν όμως τα μέτρα δεν είναι σύμφωνα με τη γνώμη που διατύπωσε η επιτροπή, ανακοινώνονται αμέσως από την Επιτροπή στο Συμβούλιο. Στην περίπτωση αυτή, η Επιτροπή μπορεί να αναβάλει την εφαρμογή των μέτρων που αποφάσισε επί δύο μήνες, από την ημερομηνία της ανακοίνωσης.

Το Συμβούλιο αποφασίζοντας με ειδική πλειοψηφία, μπορεί να λάβει διαφορετική απόφαση μετά την προθεσμία που προβλέπεται στο προηγούμενο εδάφιο.

3. Η Επιτροπή μπορεί επίσης να ζητήσει τη γνώμη της επιτροπής για οιοδήποτε άλλο θέμα αφορά την εφαρμογή του παρόντος προγράμματος.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η συμβουλευτική επιτροπή διατυπώνει τη γνώμη της για το σχέδιο αυτό μέσα σε προθεσμιά που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειασθεί, προβαίνει σε ψηφοφορία.

Η γνώμη καταχωρείται στα πρακτικά. Επιπλέον κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

Η Επιτροπή λαμβάνει ιδιαίτερα υπόψη τη γνώμη της συμβουλευτική επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.

4. Ο αντιπρόσωπος της Επιτροπής ενημερώνει τακτικά την επιτροπή:

- για τις χρηματοδοτικές συνεισφορές στα πλαίσια του παρόντος προγράμματος (ποσό, διάρκεια, κατανομή και δικαιούχοι),

- προκειμένου να εξασφαλισθεί η συνοχή και η συμπληρωματικότητα που αναφέρονται στο άρθρο 4, για τις προτάσεις της Επιτροπής ή για πρωτοβουλία της Κοινότητας και για την εφαρμογή προγραμμάτων στα πλαίσια άλλων τομέων που σχετίζονται αμέσως με την υλοποίηση των στόχων του παρόντος προγράμματος.

Άρθρο 6

Διεθνής συνεργασία

1. Κατά την εφαρμογή του παρόντος προγράμματος, ενθαρρύνεται και εφαρμόζεται, βάσει της διαδικασίας του άρθρου 5, η συνεργασία με τις τρίτες χώρες και τους διεθνείς οργανισμούς που είναι αρμόδιοι στον τομέα της δημόσιας υγείας, ειδικότερα δε με την Παγκόσμια Οργάνωση Υγείας και το Συμβούλιο της Ευρώπης.

2. Το παρόν πρόγραμμα είναι ανοικτό στη συμμετοχή των συνδεδεμένων χωρών της Κεντρικής και Ανατολικής Ευρώπης (ΧΚΑΕ), σύμφωνα με τους όρους που ορίζονται στα πρόσθετα πρωτόκολλα των συμφωνιών σύνδεσης σχετικά με τη συμμετοχή σε κοινοτικά προγράμματα, που θα συναφθούν με τις χώρες αυτές. Το πρόγραμμα είναι ανοικτό στη συμμετοχή της Κύπρου και της Μάλτας βάσει συμπληρωματικών πιστώσεων σύμφωνα με τους κανόνες που εφαρμόζονται στις χώρες της ΕΖΕΣ και με διαδικασίες που θα συμφωνηθούν με τις χώρες αυτές.

Άρθρο 7

Παρακολούθηση και αξιολόγηση

1. Η Επιτροπή, λαμβάνοντας υπόψη τους απολογισμούς που συντάσσουν τα κράτη μέλη και με τη συμμετοχή, εφόσον παραστεί ανάγκη, ανεξάρτητων εμπειρογνωμόνων, αξιολογεί τις αναληφθείσες δράσεις.

2. Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ενδιάμεση και τελική έκθεση εφαρμογής του προγράμματος, ενσωματώνει δε σ' αυτές τα πορίσματα των αξιολογήσεων. Η Επιτροπή υποβάλλει επίσης τις εκθέσεις αυτές την Οικονομική και Κοινωνική Επιτροπή και στην Επιτροπή των Περιφερειών.

. . .

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ αριθ. C 252 της 9. 9. 1994, σ. 3.

(2) ΕΕ αριθ. C 102 της 24. 4. 1995, σ. 15.

(3) Γνώμη που διατυπώθηκε στις 16 Νοεμβρίου 1994 (δεν έχει ακόμα δημοσιευθεί στην Επίσημη Εφημερίδα).

(4) Γνώμη του Ευρωπαϊκού Κοινοβουλίου που διατυπώθηκε στις 15 Μαρτίου 1995 (ΕΕ αριθ. C 89 της 10. 4. 1995, σ. 89), κοινή θέση του Συμβουλίου της . . . (δεν έχει ακόμα δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα).

(5) ΕΕ αριθ. C 174 της 25. 6. 1993, σ. 1.

(6) ΕΕ αριθ. C 165 της 17. 6. 1994, σ. 1.

(7) ΕΕ αριθ. C 3 της 5. 1. 1989, σ. 1.

(8) ΕΕ αριθ. C 329 της 31. 12. 1990, σ. 1.

(9) ΕΕ αριθ. C 326 της 11. 12. 1992, σ. 2.

(10) SEC(92) 476 τελικό.

(11) PE 205-804 τελικό.

(12) ΕΕ αριθ. C 165 της 17. 6. 1994, σ. 3.

ΠΑΡΑΡΤΗΜΑ

ΚΟΙΝΟΤΙΚΟ ΠΡΟΓΡΑΜΜΑ ΔΡΑΣΗΣ ΓΙΑ ΤΗΝ ΠΡΟΑΓΩΓΗ ΤΗΣ ΥΓΕΙΑΣ (1996-2000)

Α. Διαρθρώσεις και στρατηγικές για την προαγωγή της υγείας

Στόχος

Ενθάρρυνση της αξιολόγησης των επιπτώσεων των διαφόρων πολιτικών και μέσων για την προαγωγή της υγείας, καθώς και την ανάπτυξη προσέγγισης βασιζόμενης στην προαγωγή της υγείας στα κράτη μέλη, με έμφαση στον σχεδιασμό και αξιολόγηση διαφόρων στρατηγικών για την προαγωγή της υγείας και τη διάδοση των ορθών πρακτικών.

Δράσεις

1. Συγκριτικές έρευνες και αναλύσεις των επιπτώσεων των κοινοτικών και εθνικών πολιτικών και των μέσων προαγωγής της υγείας, καθώς και των διαρθρώσεων και στρατηγικών προαγωγής της υγείας, και αξιολόγησή τους 7 δραστηριότητες ενθάρρυνσης και υποστήριξης της συνεργασίας κρατών μελών σε διάφορες στρατηγικές πλευρές της δημόσιας υγείας και της προαγωγής της υγείας.

2. Υποστήριξη σε διεθνικά δίκτυα εθνικών, περιφερειακών ή τοπικών οργανισμών προαγωγής της υγείας, τα οποία προτείνουν μια ολοκληρωμένη προσέγγιση (καλύπτουσα δηλαδή τους διάφορους καθοριστικούς παράγοντες, πλαίσια και πληθυσμιακές ομάδες), και προώθηση κοινών δραστηριοτήτων και προγραμμάτων.

Β. Ειδικές δράσεις πρόληψης και προαγωγής της υγείας

Στόχος

Βελτίωση, σε συνάρτηση ιδίως με τις δράσεις του προγράμματος BIOMED, των γνώσεων όσον αφορά την κατάσταση και το πρόβλημα της προαγωγής της υγείας σε σχέση με ορισμένους καθοριστικούς για την υγεία παράγοντες κινδύνου και με ορισμένες μειονεκτούσες κοινωνικές ομάδες. Προώθηση των διατομεακών και πολυεπιστημονικών προσεγγίσεων προαγωγής της υγείας που απευθύνονται σε ευάλωτες ή μειονεκτούσες ομάδες.

Δράσεις

3. Υποστήριξη σε ολοκληρωμένες δράσεις και προγράμματα προαγωγής της υγείας που απευθύνονται σε μειονεκτούσες ή ευάλωτες ομάδες ατόμων και σε ειδικές περιοχές, και που εμπεριέχουν την διατομεακή διάσταση της προαγωγής της υγείας.

4. Ανάλυση, σε συνάρτηση με τις σχετικές μελέτες στο πλαίσιο του αντικαρκινικού αγώνα, του ρόλου της ισορροπημένης διατροφής ως προληπτικού μέτρου και του ρόλου των τροφίμων ως αιτίων διαφόρων νόσων.

Υποστήριξη της πληροφόρησης του κοινού για την καλύτερη κατανόηση των βασικών αρχών της διατροφής και των νέων τεχνικών και μεθόδων παρουσίασης και παρασκευής των τροφίμων.

5. Προαγωγή της ανάλυσης, αξιολόγησης και ανταλλαγής πείρας και πληροφοριών και στήριξη των δράσεων σχετικά με τις καινοτομίες στον τομέα της πρόληψης των καρδιαγγειακών εγκεφαλοαγγειακών νοσημάτων λαμβάνοντας υπόψη τους παράγοντες κινδύνου των ασθενειών αυτών.

6. Υποστήριξη στις ανταλλαγές πείρας και πληροφοριών σχετικά με την ορθολογική χρήση των φαρμάκων, συγκεκριμένα δε των «κοινών» (gιnιriques) φαρμακευτικών προϊόντων και της λήψης φαρμάκων ιδία πρωτοβουλία σε συνεργασία με τους παθολόγους ιατρούς και τους φαρμακοποιούς. Ανταλλαγή εμπειριών όσον αφορά την ενημέρωση του κοινού ως προς τη χρήση των φαρμάκων, και δη των φαρμάκων για τα οποία δεν είναι υποχρεωτική η συνταγή ιατρού.

7. Προώθηση των αναλύσεων, αξιολογήσεων και ανταλλαγών πείρας και υποστήριξη των δράσεων όσον αφορά τα προληπτικά μέτρα κατά της κατάχρησης του οινοπνεύματος και τις υγειονομικές και κοινοτικές της συνέπειες.

Γ. Πληροφόρηση σε θέματα υγείας

Στόχος

Βελτίωση των γνώσεων όσον αφορά τους μηχανισμούς επινοήσεως μηνυμάτων και αξιολογήσεως των μεθόδων ενημέρωσης σχετικά με την υγεία, και προώθηση της ανταλλαγής πληροφοριών και τεκμηρίωσης μεταξύ εργαζομένων στον χώρο της υγείας και υπευθύνων στους τομείς δημοσίας υγείας και προαγωγής της υγείας.

Δράσεις

8. Προσπάθειες βελτίωσης της γνώσης των ψυχολογικών, κοινωνιολογικών και πολιτισμικών μηχανισμών, καθώς και των οικονομικών παραμέτρων, καθώς και των μεθόδων πληροφόρησης που αποσκοπούν στην υιοθέτηση υγιεινών τρόπων ζωής. Υποστήριξη της αξιολόγησης των αποτελεσμάτων και της διάδοσης των ορθών πρακτικών.

9. Δημοσκοπήσεις σχετικά με διάφορες όψεις της προαγωγής της υγείας (Ευρωβαρόμετρο) και υποστήριξη στην προετοιμασία και αξιολόγηση ειδικών ενημερωτικών εκστρατειών, συμπεριλαμβανομένων και των συντονιζομένων σε κοινοτικό επίπεδο ή σε πλείονα κράτη μέλη.

10. Υποστήριξη για την ανάπτυξη μιας ευρωπαϊκής υποδομής π.χ. υπό μορφή διεθνικών δικτύων, κέντρων ενημέρωσης και τεκμηρίωσης σχετικά με τη δημόσια υγεία και την προαγωγή της υγείας, προς χρήση των εργαζομένων στον χώρο της υγείας, των διοικητικών υπαλλήλων και των υπευθύνων για τη λήψη αποφάσεων στον τομέα της δημόσιας υγείας, και γνωστοποίηση στους ενδιαφερόμενους των δραστηριοτήτων της Κοινότητας επί του θέματος.

Δ. Διαπαιδαγώγηση σε θέματα υγείας

Στόχος

Προώθηση της ενσωμάτωσης της αγωγής σε θέματα υγείας στο σχολείο 7 προώθηση της ανάπτυξης και διάδοσης των καλύτερων εμπειριών και μεθόδων αγωγής σε θέματα υγείας, προσαρμοσμένων στο εκάστοτε πλαίσιο (επί παραδείγματι σχολείο, εργασία, ελεύθερος χρόνος, κλπ.) και κοινό (επί παραδείγματι παιδία, έφηβοι και νεαροί ενήλικες, εργαζόμενοι).

Δράσεις

11. Ανταλλαγή εμπειριών μεταξύ κρατών μελών σχετικά με την εκπόνηση και διάδοση προγραμμάτων, παιδαγωγικού υλικού και ενοτήτων, κατάλληλων για την αγωγή σε θέματα υγείας. Υποστήριξη σε σχέδια επίδειξης και καινοτόμους δοκιμές που αποσκοπούν στην προώθηση υγιεινού τρόπου ζωής και υπεύθυνης συμπεριφοράς, συμπεριλαμβανομένης της υποστήριξης στο ευρωπαϊκό δίκτυο σχολείων προαγωγής της υγείας (European Network of Health Promoting Schools), σε συνεργασία με την Παγκόσμια Οργάνωση Υγείας και το Συμβούλιο της Ευρώπης.

12. Ενίσχυση εκπαιδευτικών προγραμμάτων υγείας με στόχο τους νέους και εφήβους που εξέρχονται από το σχολικό σύστημα, τα οποία αναπτύσσονται σε πλαίσια όπως οι αθλητικές δραστηριότητες, ο ελεύθερος χρόνος και τα κέντρα κοινωνικοπολιτιστικών δραστηριοτήτων και υποστήριξη της αξιολόγησής τους.

13. Υποστήριξη σε νέες μεθόδους συνεχούς και διαρθρωμένης αγωγής σε θέματα υγείας, οι οποίες εφαρμόζουν την εξ αποστάσεως διδασκαλία και τις τεχνολογίες πληροφόρησης και απευθύνονται σε ενήλικες και ηλικιωμένους.

14. Υποστήριξη σε δράσεις αγωγής με αντικείμενο την υγεία στον τόπο εργασίας, οι οποίες επικεντρώνονται ειδικότερα στη διατροφή και τους κινδύνους από την κατανάλωση καπνού και οινοπνευματωδών, καθώς και στους παράγοντες της πνευματικής υγείας, συμπεριλαμβανομένων των κινδύνων που σχετίζονται με το άγχος.

Ε. Επαγγελματική εκπαίδευση στους τομείς της δημόσιας υγείας και της προαγωγής της υγείας

Στόχος

Συμβολή στην προσπάθεια όπως οι εργαζόμενοι σε διαφόρους τομείς υγείας, οι υπεύθυνοι για τη λήψη αποφάσεων και οι διοικητικοί υπάλληλοι που ασχολούνται με την πολιτική ή τη δράση στον τομέα της υγείας, καθώς επίσης και οι βασικοί συντελεστές της προαγωγής της υγείας (π.χ. εκπαιδευτικοί, παιδαγωγοί, κοινωνικοί λειτουργοί), αναπτύξουν τις γνώσεις, ιδέες και μεθόδους δημόσιας υγείας, πρόληψης, προαγωγής της υγείας, πληροφόρησης και αγωγής σε θέματα υγείας.

Δράσεις

15. Καταγραφή και αξιολόγηση των δομών και εκπαιδευτικών προγραμμάτων που υφίστανται στον τομέα της δημόσιας υγείας και προαγωγής της υγείας, και σύνταξη ενός ευρωπαϊκού καταλόγου. Υποστήριξη στη συνεργασία μεταξύ σχολών δημοσίας υγείας, πανεπιστημίων και οργανισμών κατάρτισης στον εν λόγω τομέα, με σκοπό την ανάπτυξη κοινών προγραμμάτων κατάρτισης και τις ανταλλαγές σπουδαστών και διδακτικού προσωπικού σε συνδυασμό με τα υπάρχοντα προγράμματα αγωγής και εκπαίδευσης.

16. Προώθηση της συνεργασίας κρατών μελών όσον αφορά το περιεχόμενο των εκπαιδευτικών προγραμμάτων και τις δράσεις εκπαίδευσης στους τομείς της δημόσιας υγείας και της προαγωγής της υγείας, που απευθύνονται στους εργαζομένους στον χώρο της υγείας, τους διοικητικούς υπαλλήλους και τους υπεύθυνους για τη λήψη αποφάσεων, με έμφαση στις διεπιστημονικές προσεγγίσεις, συμπεριλαμβανομένων των κοινωνικών, οικονομικών, ψυχολογικών και περιβαλλοντικών όψεων.

17. Υποστήριξη σε δράσεις εκπαίδευσης με αντικείμενο τη σχολική αγωγή όσον αφορά την υγεία, οι οποίες απευθύνονται στους εκπαιδευτικούς, τους παιδαγωγούς και λοιπούς ενδιαφερομένους, συμπεριλαμβανόμενης της εκπόνησης ενοτήτων, παιδαγωγικού υλικού και εποπτικών μέσων διδασκαλίας.

18. Ενθάρρυνση και υποστήριξη των ανταλλαγών εμπειρίας σχετικά με την εκπαίδευση των εργαζομένων στον χώρο της υγείας για την προαγωγή της υγείας και την έγκαιρη ανίχνευση για την πρόληψη των ασθενειών, συμπεριλαμβανομένων των καρδιαγγειακών, και τον εντοπισμό και έλεγχο παραγόντων και καταστάσεων, συμπεριλαμβανομένων των σχετιζόμενων με την κατάχρηση του οινοπνεύματος.

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

1. Στις 22 Αυγούστου 1994, η Επιτροπή υπέβαλε πρόταση με βάση το άρθρο 129 της συνθήκης EK για τη θέσπιση προγράμματος κοινοτικής δράσης για την προαγωγή, πληροφόρηση, αγωγή και εκπαίδευση σε θέματα υγείας.

2. Το Ευρωπαϊκό Κοινοβούλιο διατύπωσε τη γνώμη του στις 15 Μαρτίου 1995 (1), η Οικονομική και Κοινωνική Επιτροπή στις 25 Ιανουαρίου 1995 (2) και η Επιτροπή των Περιφερειών στις 16 Νοεμβρίου 1994 (3).

3. Με βάση αυτές τις γνώμες, η Επιτροπή υπέβαλε τροποποιημένη πρόταση στις 24 Απριλίου 1995.

4. Στις 2 Ιουνίου 1995, το Συμβούλιο καθόρισε την κοινή του θέση σύμφωνα με το άρθρο 189 Β της συνθήκης.

ΙΙ. ΣΤΟΧΟΣ ΤΗΣ ΠΡΟΤΑΣΗΣ

Το προτεινόμενο πρόγραμμα το οποίο θεωρείται από την Επιτροπή και το Συμβούλιο ως μία από τις προτεραιότητες της δράσης στον τομέα της δημόσιας υγείας για τα πέντε χρόνια, είναι ευρύτερης και γενικότερης εφαρμογής από τις άλλες δράσεις που ήδη διεξάγονται ή προτείνονται σ'αυτόν τον τομέα.

Πράγματι, δεν πρόκειται απλώς για μια δράση που επικεντρώνεται στις διάφορες πλευρές ενός ειδικού προγράμματος υγείας (καρκίνος, AIDS, κ.λπ.), αλλά συμπεριλαμβάνει γενικούς τομείς και παράγοντες πρόληψης ή πλευρές και προσεγγίσεις σχετικά με την προαγωγή της υγείας, που παρουσιάζονται υπό τα ακόλουθα κεφάλαια:

- πληροφόρηση σε θέματα υγείας

- εκπαίδευση σε θέματα υγείας

- επαγγελματική κατάρτιση στους τομείς της δημόσιας υγείας και προαγωγής της υγείας

- ειδικές δράσεις πρόληψης

- στρατηγικές και διαρθρώσεις για την προαγωγή της υγείας.

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικές παρατηρήσεις

Το Συμβούλιο, με την κοινή θέση του, διατήρησε ως προς το ουσιώδες μέρος το περιεχόμενο του προτεινόμενου προγράμματος και επέφερε μόνον ορισμένες μεταβολές στη σειρά και την παρουσίαση των κεφαλαίων.

Όσον αφορά τα γενικά στοιχεία του προγράμματος (άρθρα), εισήγαγε, σύμφωνα με μια προσέγγιση ανάλογη με αυτή που ακολουθήθηκε σε άλλες περιπτώσεις στον ίδιο τομέα (καρκίνος, AIDS, και άλλες μεταδοτικές ασθένειες) ορισμένες τροποποιήσεις που τις θέωρησε αναγκαίες ιδίως για την αποσαφήνιση και την ενίσχυση των διαρθρώσεων και των όρων εφαρμογής του προγράμματος.

2. Ειδικές παρατηρήσεις

2.1. Τροποποιήσεις του Συμβουλίου στην τροποποιημένη πρόταση της Επιτροπής.

Οι κύριες τροποποιήσεις του Συμβουλίου στην πρόταση της Επιτροπής αφορούν τα ακόλουθα στοιχεία:

α) Κατάρτιση του προγράμματος (άρθρο 1)

Οι τροποποιήσεις αποσκοπούν στην επεξήγηση των γενικών στόχων (παράγραφος 2) καθώς και της διάρθρωσης και των ειδικών στόχων του προγράμματος που απαριθμούνται στο παράρτημα (παράγραφος 3).

β) Εφαρμογή (άρθρο 2) και επιτροπολογία (άρθρο 5)

Οι τροποποιήσεις που έγιναν στις διατάξεις και στις διαδικασίες εφαρμογής του προγράμματος αποσκοπούν κυρίως:

- στον καλύτερο προσδιορισμό του ρόλου και της συμβολής των διαφόρων φορέων που συμμετέχουν στην εφαρμογή του προγράμματος (άρθρο 2),

- στο συμβιβασμό της απαίτησης για ευέλικτη διαχείριση του προγράμματος με την απαίτηση για πιο ενεργό συμμετοχή των κρατών μελών σε ορισμένες σημαντικές αποφάσεις, χάρις σε μια μεικτή διαδικασία: διαδικασία της επιτροπής διαχείρισης για τις αποφάσεις αυτές, ενώ για τις άλλες, διαδικασία συμβουλευτικής επιτροπής (άρθρο 5, παράγραφος 2 και 3 -σύμφωνα με το διοργανικό modus vivendi που υπενθυμίζεται στην 20ή παράγραφο του αιτιολογικού),

- στην ενίσχυση της διαφάνειας και της αποτελεσματικότητας, χάρη στην τακτική ενημέρωση όσον αφορά την παρεχόμενη χρηματική συνδρομή και τις δραστηριότητες σε άλλους τομείς που έχουν άμεση σχέση με την υλοποίηση των στόχων του προγράμματος, σύμφωνα με το άρθρο 4 (άρθρο 5 παράγραφος 4).

γ) Συνολική χρηματοδότηση (άρθρο 3 παράγραφος 1)

Το Συμβούλιο τροποποίησε το άρθρο 3 σύμφωνα με τη δήλωση Κοινοβουλίου/Συμβουλίου/Επιτροπής της 6ης Μαρτίου 1995 σχετικά με την προσθήκη δημοσιονομικών διατάξεων στις νομοθετικές πράξεις και ενέγραψε σ' αυτό το άρθρο το ποσό της συνολικής χρηματοδότησης που πρέπει να προβλεφθεί για την εκτέλεση του προγράμματος. Προστέθηκε και η σχετική 21η αιτιολογική σκέψη.

Το ποσό που έγινε δεκτό -30 εκατομμύρια Ecu- αποτελεί μια μέση λύση προκειμένου να συμβιβαστεί η ανάγκη της χρηματικής συμβολής ώστε να αρχίσουν και αναπτυχθούν οι δραστηριότητες σ'αυτόν τον τομέα με την ανάγκη να ληφθούν υπόψη οι επιταγές της δημοσιονομικής πειθαρχίας.

δ) Διεθνής συνεργασία (άρθρο 6)

Το Συμβούλιο περιορίστηκε στις προσαρμογές που αποσκοπούν στην εξασφάλιση της συνοχής αυτών των διατάξεων με τη διάταξη του άρθρου 5 παράγραφος 2 στοιχείο στ) (παράγραφος 1) και με τις ισχύουσες ή υπό διαπραγμάτευση συμφωνίες με τις ενδιαφερόμενες χώρες (παράγραφος 2).

ε) Παρακολούθηση και αξιολόγηση

Οι τροποποιήσεις του κειμένου δεν είναι τροποποιήσεις ουσίας και αποσκοπούν μόνον στην αποσαφήνιση των όρων παρακολούθησης γενικώς και αξιολόγησης ειδικότερα.

στ) Παράρτημα

Η κύρια τροποποίηση που επιφέρει το Συμβούλιο στο προτεινόμενο κείμενο συνίσταται στην αλλαγή της σειράς των κεφαλαίων, και ειδικότερα στην αναγραφή, για κάθε ένα από αυτά, του επιδιωκόμενου ειδικού στόχου (όπως αναφέρεται στο άρθρο 1 παράγραφος 3).

2.2. Τροπολογίες του Ευρωπαϊκού Κοινοβούλιο

α) Τροπολογίες τις οποίες δέχτηκε η Επιτροπή

Το Συμβούλιο ενέκρινε -σε ορισμένες περιπτώσεις μερικώς ή υπό άλλη μορφή- τις περισσότερες από τις τροπολογίες τις οποίες είχε δεχθεί η Επιτροπή είτε ως είχαν, είτε ως προς την ουσία (4), είτε εν μέρει (5).

Ορισμένες τροπολογίες ωστόσο δεν εγκρίθηκαν από το Συμβούλιο το οποίο, συγκεκριμένα:

- απέφυγε να αναφερθεί, στο αιτιολογικό, σε ειδικά στοιχεία σχετικά με το περιεχόμενο του παραρτήματος: τροπολογίες 2, 4, 6 ή, στο διατακτικό, σε λεπτομερείς κανόνες για την εφαρμογή του προγράμματος (οι οποίες καλύπτονται εξάλλου από τη διαδικασία του άρθρου 5): τροπολογία 14,

- προτίμησε να μην συμπεριλάβει στην αναγραφή των δράσεων του προγράμματος το πεδίο εφαρμογής του οποίου είναι πολύ εκτεταμένο, λεπτομερή και ειδικά στοιχεία - ή τρόπους δράσης -, τα οποία θεωρεί εν γένει ότι καλύπτονται υπό γενικότερη μερφή, ακόμη και από τους ειδικούς στόχους που προκρίθηκαν για κάθε ένα από τα κύρια κεφάλαια: τροπολογία 21, μέσα στα πλαίσια του κεφαλαίου Δ, τροπολογία 34, μέσα στα πλαίσια του κεφαλαίου Β, τροπολογίες 38 και 39, ειδικότερα μέσα στα πλαίσια του κεφαλαίου Γ και συγκεκριμένα του σημείου 8).

β) Τροπολογίες τις οποίες δεν δέχτηκε η Επιτροπή (6)

- Το Συμβούλιο συμφώνησε στις περισσότερες περιπτώσεις με τους λόγους για τους οποίους η Επιτροπή δεν δέχτηκε ορισμένες τροπολογίες.

Ωστόσο, το Συμβούλιο υιοθέτησε, επί της ουσίας, ορισμένες από αυτές υπό άλλη μορφή, όπως την τροπολογία 7 (πρβ. 18η παράγραφο του αιτιολογικού) και την τροπολογία 15 (πρβ. άρθρο 5 παράγραφος 4 και άρθρο 7). Διεύρυνε επίσης προς διαφορετική κατεύθυνση από αυτήν που είχε προκρίνει το Κοινοβούλιο στην τροπολογία 23/50/46, το σημείο 5 του παραρτήματος (εκπαίδευση στον τόπο εργασίας -το οποίο γίνεται σημείο 14).

- Στην περίπτωση των τροπολογιών 10, 12 και 13 σχετικά με τις οποίες η Επιτροπή ανέβαλε τον καθορισμό της θέσης της, τα ζητήματα που τέθηκαν (επιτροπολογία - άρθρο 5 - και διατάξεις του προϋπολογισμού - άρθρο 3), ρυθμίζονται στην κοινή θέση του Συμβουλίου με βάση τις συμφωνίες που πραγματοποιήθηκαν σε διοργανικό επίπεδο, όπως αναγράφεται στην 20ή και 21η αιτιολογική σκέψη.

ΣΥΜΠΕΡΑΣΜΑΤΑ

Το Συμβούλιο πιστεύει ότι, όσον αφορά την ουσία, η κοινή θέση ανταποκρίνεται σε μεγάλο βαθμό στις επιθυμίες του Κοινοβουλίου.

Αν και ενίοτε λιγότερο εξειδικευμένη, η διατύπωση του προγράμματος, είναι αρκετά ευρεία και ανοικτή, ώστε να επιτρέπει, μέσα σε καθορισμένα πλαίσια, μια πολύμορφη, συνεκτική και συντονισμένη δράση.

Ειδικότερα, το Συμβούλιο προσπάθησε να λάβει όσο το δυνατόν περισσότερο υπόψη την ανάγκη να εξασφαλιστεί, μεταξύ άλλων και με τους κατάλληλους τρόπους εφαρμογής, ο συντονισμός και η συνοχή αυτού του προγράμματος με τα άλλα προγράμματα στον τομέα της υγείας, καθώς και σε σχέση με άλλους τομείς.

(1) ΕΕ αριθ. C 89 της 10. 4. 1995, σ. 89.

(2) ΕΕ αριθ. C 102 της 24. 4. 1995, σ. 15.

(3) Δεν δημοσιεύτηκε ακόμα στην Επίσημη Εφημερίδα.

(4) Τροπολογίες 2, 4, 6, 8, 9, 14, 16, 18, 19, 21, 25, 28, 30, 31, 37, 39, 47 και 48.

(5) Τροπολογίες 11, 34, 35, 36 και 38.

(6) Τροπολογίες 1, 5, 7, 15, 17, 20, 22, 23, 24, 26, 27, 29, 33, 40, 41, 43 και 44.